Καμίλ Ανλάρ

Ο  Καμίλ Ανλάρ (Camille Enlart) ήταν Γάλλος αρχαιολόγος, που γεννήθηκε στις 22 Νοεμβρίου 1862 στην πόλη Μπουλόν-συρ-μερ της Γαλλίας και πέθανε στο Παρίσι στις 14 Φεβρουαρίου 1927. Υπήρξε επίσης ιστορικός της γαλλικής και της ιταλικής γοτθικής αρχιτεκτονικής, ενώ διετέλεσε και Διευθυντής του Μουσείου Συγκριτικής Γλυπτικής 1903-1927.

Παρακολούθησε μαθήματα πρώτα στη Σχολή Καλών Τεχνών στο Παρίσι όπου σπούδασε σχέδιο, και έπειτα, το 1885, στην École des Chartes της Σορβόνης. Η διατριβή του είχε ως θέμα τις ρωμανικές εκκλησίες της Πικαρδίας. Στη συνέχεια ο Enlart ταξίδεψε στην Ιταλία το 1889 για δύο χρόνια, μελετώντας τη γαλλική επιρροή στην ιταλική γοτθική αρχιτεκτονική. Το 1894 εκδόθηκαν σε δύο τόμους οι λεπτομερειακές και εμπεριστατωμένες έρευνές του σχετικά με τις γοτθικές ρίζες της ιταλικής τέχνης.

Το 1896 επισκέφθηκε υπό την αιγίδα του γαλλικού κράτους την Κύπρο, για την οποία αναφέρει ότι είχε τη χαρά να βρει «καθαρή» γοτθική αρχιτεκτονική, που δεν είχε παραποιηθεί από προσπάθειες συντήρησης, όπως είχε συμβεί στη Γαλλία, αλλάζοντας τον χαρακτήρα πολλών μεσαιωνικών κτιρίων. Στην Κύπρο ο Ανλάρ συνάντησε οικοδομήματα από την εποχή των Σταυροφοριών. Αν και στον τομέα αυτό είχε επιτελεστεί σημαντικό έργο από τους συμπατριώτες του Vogue, Rey, I'Anson και Vacher, ο Ανλάρ ήταν ο πρώτος που εργάστηκε τόσο συστηματικά επί των κτιρίων (Σελιμιγιέ τζαμί στη Λευκωσία και Τέμενος Λαλά Μουσταφά Πασά στην Αμμόχωστο) για τη συστηματική τεκμηρίωση της έρευνάς του, αποτέλεσμα της οποίας αποτελεί το σπουδαιότερο (δίτομο) έργο για τη γοτθική αρχιτεκτονική της Κύπρου: L'Architecture gothique et de la Renaissance en Chypre, που δημοσιεύθηκε το 1899. 

Το 1902 ξεκίνησε τη συγγραφή και την έκδοση του τετράτομου έργου Εγχειρίδιο της Μεσαιωνικής Γαλλικής Αρχαιολογίας (Manuel d'archéologie française depuis les temps mérovingiens jusqu'à la Renaissance), το οποίο ολοκλήρωσε το 1916. Το 1903 έγινε επιμελητής του Μουσείου του Τροκαντερό (Musée de Sculpture comparée, Μουσείο Συγκριτικής Γλυπτικής), ένα μουσείο με γύψινα εκμαγεία των κυριότερων γαλλικών μνημείων.

Ο Ανλάρ πίστευε ότι ο γοτθικός ρυθμός (Διεθνής γοτθικός ρυθμός) στην Ευρώπη προερχόταν από τη Γαλλία. Ασχολήθηκε κυρίως με τη μεσαιωνική αρχιτεκτονική στην ανατολική Μεσόγειο και την Ιταλία. Η πεποίθησή του ότι ο γοτθικός ρυθμός ήταν τόσο στενά συνυφασμένος με τον γαλλικό πολιτισμό (μεσαιωνικό και νεώτερο) τον οδήγησε να προτείνει τη μετονομασία της γοτθικής αρχιτεκτονικής σε «γαλλική αρχιτεκτονική».

Παραπομπές

Βιβλιογραφία
 Les Origines françaises de l'architecture gothique en Italie, εκδ. Thorin, Παρίσι 1894
 Les Monuments de l'architecture romane et de transition dans la région picarde: Anciens diocèses d’Amiens et de Boulogne, Yvert et Tellier, Αμιένη 1895
 L'Architecture gothique et de la Renaissance en Chypre, 2 τόμοι, εκδ. E. Leroux, Παρίσι 1899
 Αγγλική μετάφραση: Hunt, D. (επιμ.): Gothic Art and the Renaissance in Cyprus, εκδ. Trigraph/A.G. Leventis Foundation, Λονδίνο 1987
 Manuel d'archéologie française depuis les temps mérovingiens jusqu'à la Renaissance, 4 τόμοι, A. Picard, Παρίσι 1902–1927
 L'Art roman en Italie: L'Architecture et la décoration, έκδ. A. Morancé, Παρίσι 1924
 Les monuments des croisés dans le royaume de Jérusalem: architecture religieuse et civile. έκδ. P. Geuthner, Παρίσι 1925
 Villes mortes du moyen âge, έκδ. E. de Boccard, Παρίσι 1920
 Catalogue général du Musée de sculpture comparée au Palais du Trocadéro, A. Picard & Fils, Παρίσι 1910
 «Origine anglaise du style gothique flamboyant», Bulletin monumental, τόμ. 70 (1906), σσ. 38-81, και τόμ. 74 (1910), σσ. 125–67
 Enlart, Desiré Louis Camille: «The Teaching of Mediaeval Archaeology», American Historical Association. Annual Report [for 1909] (1911): 103-114

Πηγές
 Dufay, P.: "Essai d'une bibliographie sommaire des travaux de Camille Enlart'' εκδ. J. Naert, Παρίσι 1929
 Ο Ανλάρ στο Dictionary of Art Historians

Γάλλοι αρχαιολόγοι
Γάλλοι ιστορικοί της τέχνης